OKTÓBER 9.
Szent Jakab apostol, Alfeus fia, 
valamint szentéletű Andronikosz atyánk és felesége emléke
hajnali szolgálaton
Tropár 3. hang
Szent Jakab apostol, imádd a kegyelmes Istent, *’ hogy ajándékozzon bűnbocsánatot a mi lelkünknek!
Dicsőség… 1. hang
Pusztaságban élő remete * és testben angyal voltál, és csodákat műveltél, istenhordozó Andronikosz atyánk. * Böjttel, virrasztással és imádsággal mennyei ajándékokat érdemeltél magadnak, * a hozzád folyamodók testi és lelki betegségének sikeres orvoslója voltál. * Azért dicsőség legyen Istennek, ki neked kegyelmet adott, * dicsőség, hogy téged megkoronázott, *’ és dicsőség, hogy általad betegeket gyógyított.
Most és… 
Gábor arkangyal eme köszöntésével: Üdvözlégy Szűz Mária, * megtestesült benned, mint frigyszekrényben a mindenség Uralkodója. * Miként azt az igazságos Dávid éneklé: * Ékesebben jelentél meg a mennyeknél, * hordozván méhedben Alkotódat! * Dicsőség a benned letelepültnek, * dicsőség a tőled születettnek, * dicsőség a te szülésed által *’ e világra hozott Szabadítónknak!
Az első zsoltárcsoport után a Szent Kereszt leülői 
2. hang
Üdvösséget szereztél a földön, Krisztus Istenünk, * kiterjesztéd legtisztább kezedet a kereszten, * hogy összegyűjtsd a pogány nemzeteket, *’ akik ezt kiáltják néked: Uram, dicsőség néked!
Jóságodról tanúskodó életadó keresztedet, * melyet te, Urunk, nekünk méltatlanoknak adtál, * közbenjárónkként feléd emeljük: * üdvözítsd népedet és közösségeidet, * melyek az Istenszülő által könyörögnek hozzád, *’ egyetlen Emberszerető!
Dicsőség... most és... fájdalmas Istenszülő-ének
Meglátta a haldokló Krisztust, * és siránkozva felkiáltott a Szűz Bárányka: * Ó, mily vakmerő gyilkosság! * Rejtsd el most nap, sugaraidat, * mert most meghal, aki akaratával a mindenséget teremtette, *’ és elítélten szemlélik a testnélküliek egyetlen Urát!
A második zsoltárcsoport után a Szent Kereszt leülői 
2. hang
A te szent képed előtt meghajlunk, Jóságos, * kérvén bűneink bocsánatát, Krisztus Istenünk, * mert önként kegyeskedtél testileg a keresztre fölmenni, * hogy megszabadítsd, kiket alkottál, az ellenség rabságából. * Ezért hálásan kiáltjuk neked: * Mindeneket örömmel betöltöttél, Üdvözítőnk, *’ eljövén a világot üdvözíteni.
Ki a földieket a kereszttel megvilágosítottad * és a bűnösöket bűnbánatra hívtad, * ne zárj ki, jó Pásztor, a te nyájadból, * hanem keress fel, Uralkodóm, az eltévelyedésben, * és sorolj a te szent nyájadba, *’ egyetlen Jóságos és Emberszerető!
Dicsőség... most és... fájdalmas Istenszülő-ének
Dicsőített vagy te, Istenszülő Szűz, * énekelünk téged, mert Fiad keresztje meggyőzte a poklot, * és a halált megtörte, * s mi, a halál fiai, föltámadtunk s az életre méltókká lettünk, * régi boldogságunkat, a Paradicsomot visszanyertük, * miért is őt háládatossággal dicsőítjük, *’ mint uralkodó Istenünket és egyetlen kegyelmest.
Kánon
I. óda. 6. hang
Mint a szárazon, * úgy ment át Izrael a tengeren * és látván az üldöző fáraót fulladozni, * fölkiáltott: * "Istennek győzelmi éneket énekeljünk!"
Krisztus tanítványa és szemtanúja, Jakab, nyújtsd kezedet és gyújts szívemben világosságot, most, hogy szent ünnepedre igyekszem magasztaló éneket szerezni!
Az isteni Bölcsesség folyóvize elárasztott, ó bölcs, belőled a boldogság paradicsomának folyóvizét fakasztotta, és te az igaz hit vízáradatával a föld színét valóban jól megöntözted!
Krisztus tanítványainak legszentebb karába, a tizenkettő sorába kerültél, Jakab. Velük együtt az Uralkodó színe előtt állsz, emlékezzél meg rólunk!
Istenszülő-ének
Az Úr, aki az eget kifeszítette és a föld alapjait lerakta, belőled testet öltve, számunkra földi mennyországgá tett téged, legszentebb Szűz!
Katavászia 4. hang
Fölnyitom az én számat * és betelik ihletéssel, * és dicsőítő éneket hangoztatok neked, ó Anyakirálynő, * és fényesen ünnepelve téged, *’ örömmel hirdetem a te csodáidat.
III. óda. 6. hang
Nincs oly szent, * mint te, Uram, én Istenem, * ki fölemeled híveid hatalmát, * s a benned való hit által * megerősítesz bennünket.
Elnyerted az isteni Lélek kegyelmét, és a sötétségben lévők számára hasadó hajnallá lettél, mindenkinek hirdetve a szellemi Nap fölkeltét.
Lábad jó helyen állott, ó boldog, és most a jóságos és boldogító Uralkodó előtt állsz örvendezve, és a mennyei ösvényt járod.
Isten kezdetnélküli Fiának titkait tévedés nélkül hirdetted, azért ő isteni hatalmával a mindenséget alkotva téged az igaz ismeret titkába bevezetett, Jakab.
Istenszülő-ének
Szentséges Szűz Mária, minden benned bízó reménysége, ki az érettünk megtestesült Igét szülted, ments meg engem a sokféle kísértéstől és veszedelemtől!
Katavászia
A te magasztalóidat Istenszülő, * ki a kegyelem élő és kiapadhatatlan forrása vagy, * egy énekkarba összegyűjtvén, * lelkileg erősítsd meg, * és a te mennyei dicsőségedben *’ hervadhatatlan koszorúkkal jutalmazd!
Kathizma
8. hang. Minta: A Bölcsességet és Igét...
Az igazi, nevelő bölcsesség hívott meg, * és beavatott téged az értelmet meghaladó bölcsességbe, * azért a görögök bölcsességét esztelenségnek nyilvánítottad, Isten ihlette, * a pogányok számára az igaz vallásosság fáklyájává és tanítójává lettél, * szavaiddal irányítva a rászorulókat. * Bennünket is megmentettél az elcsábítástól, * azért mi méltán és híven boldognak hirdetünk téged, * Isten hírnöke, Szent Jakab! * Esedezzél Krisztus Istenhez, * hogy adjon bűnbocsánatot azoknak, *’ akik buzgón megünneplik a te szent emlékedet!
Dicsőség... ugyanarra
Az Úr könnyű igáját egész lélekkel válladra vetted, * és őt követted, Istent hordozó Andronikosz atya! * A világ zaját helyesen megvetetted, * és buzgó lélekkel a puszta magányába vonultál, * és ott az önmegtagadás útját feddhetetlenül befutottad. * Istennel egyesültél, boldog atya, * azért így kiáltunk hozzád: * Esedezzél Krisztus Istenhez, * hogy adjon bűnbocsánatot azoknak, *’ akik buzgón megünneplik a te szent emlékedet!
Most és... Istenszülő-ének ugyanarra
A Teremtő szeplőtelen Jegyese, * a Megváltó férfiút nem ismerő Anyja, * a Vigasztaló teljesen szeplőtelen befogadója! * Törvényszegésnek rút tanyája vagyok, * és a megismerésben a gonosz lelkek játékszerévé lettem. * Siess és szabadíts meg ezek kártevésétől, * tégy erényekkel tündöklő lakhellyé, * Világosság szeplőtelen hordozója! * Űzd el szenvedélyeim ködét, méltass a mennyország öröklésére *’ s nem alkonyodó világosságod hamisítatlan tündöklésére!
IV. óda. 6. hang
Krisztus az én erőm, * Uram és Istenem! * – áhítattal kiáltja * a tisztes Egyház, * tiszta elmével ünnepelve az Urat.
Maga az Úr, az egyetlen Szent, sorolt téged a tanítványok szent karába, ó boldog, előre látva a te szent és fényes viselkedésedet.
A Szentlélek csodáival teltél be, Isten hírnöke, és az embereket a betegségüktől megszabadítottad és a gonosz lelkeket is kiűzted belőlük.
Az isteni kisugárzás betöltötte szívedet, ó boldog, és azt isteni fénnyel tündöklővé tette, s az emberi elmét meghaladó kegyelmek befogadójává formálta.
Istenszülő-ének
A te isteni Szülöttedhez csatlakoztak az angyali seregek és az emberi tömegek, legtisztább Szűz, mert te Krisztust, a béke fejedelmét és mindnyájunk üdvösségét szülted.
Katavászia
Az Istenség királyi székén dicsőségben ülvén, * mint könnyű felhőn leszállottál, legistenibb Jézus; * mindenható erőddel * – kérünk téged – üdvözítsd azokat, * kik kiáltják néked: *’ Dicsőség a te hatalmadnak Krisztus!
V. óda. 6. hang
Isteni világosságoddal, ó Jóságos, * a színed előtt virrasztók lelkét szeretettel világosítsd meg, kérlek, * hogy téged, Isten Igéje, * igaz Istennek ismerjenek el, * ki a bűn sötétségéből kivezetsz bennünket.
A szellemi Nappal egyesültél, ó boldog, és a belőle áradó sugarakat befogadtad. Ő lényeg szerint első, te pedig kegyelemből másodlagos világosság vagy, dicsőséges!
Elméd tiszta volt, szíved és lelked feddhetetlen. Láttad a megtestesült Istent, aki felfoghatatlansága miatt alig közelíthető meg.
Meghátrál előtted minden prófétálás és törvényhozás, mert akiről ezek szólottak egykor, azt te saját szemeddel láthattad, boldog tanítvány!
Istenszülő-ének
Íme, méhedben hordoztad, Szent Szűz, a próféta jövendölése szerint a mindenség Uralkodóját és Urát, és kifejezhetetlen módon meg is szülted őt, Tisztaságos, és a szülés után is érintetlen Szűz maradtál.
Katavászia
Mindenek csodálkoztak * a te mennyei dicsőségeden, * mert te, ó Szeplőtelen, * méhedben hordoztad a mindenség Istenét, * és szülted az örökkévaló Fiút, * ki a téged éneklőknek *’ békességet ajándékoz.
VI. óda. 6. hang
Az élet tengerét * a kísértések viharától zajongani látván * a te csendes kikötődbe menekülök hozzád, kiáltván: * A romlásból vezesd ki életemet, ó Nagyirgalmú!
Ékesek a te lépteid, melyek letérés nélkül a béke örömhírét viszik, a valóban természetfölötti és elmét meghaladó békét, tiszteletreméltó tanítvány!
Elsődleges világosságot nyertél magától a Magasságbelitől, és méltóvá lettél, hogy Isten megtestesülésének titkát megismerd és fenségességét hirdesd, teljesen boldog Jakab apostol!
Isten lelkes templomává lettél, a bálványok templomát elpusztítottad, és Krisztus kegyelmével s erejével templomokat építettél, apostolok istenes Ékessége!
Istenszülő-ének
Tisztaságos, ki minden teremtmény fölött uralkodsz, mert a jóságos Istent szülted, tisztítsd ki végezetre bűneim gennyes sebét, megszerezve a tőled született Fiú könyörületességét!
Katavászia
A mennyei bölcsességű Istenanyának * mai napon legszentebb * és legáldottabb ünnepét ülvén, * jertek, hívek, örvendezve tapsoljunk *’ és a tőle született Istent dicsőítsük!
Konták
2. hang. Minta: Az imádságban...
Magasztaljuk dicshimnuszokkal Jakabot, * Krisztus szemtanúját és isteni követét, * aki üstökösként megvilágosította az egész teremtést. * Zengjük ma az ő ünnepi, dicsőítő énekét, *’ mert szüntelenül könyörög mindnyájunkért!
Ikosz. Minta: Tedd ékesen szólóvá nyelvemet...
A nagy Jakabot, Alfeus fiát, kit a magasságból beavattak az Ige ismeretébe, ki a földön hűségesen hirdette az Evangéliumot, őt szeretném magasztalni. Azért hozzád folyamodom, adj kegyelmet ehhez, Krisztus Jézus, ki isteni Lélekkel formáltad bölcs tanítványodat és hithirdetőnek küldted őt az egész világra, s előtted szívesen fogadott közbenjárónknak állítottad, aki szüntelenül könyörög mindnyájunkért.
VII. óda. 6. hang
A Babilonban élt ifjak nem ijedtek meg a lángoktól, * hanem a lángoló tűz közepébe vetve, * beharmatozva kiáltották: * Áldott vagy te, Urunk, atyáinknak Istene! 
Lángra lobbantott a szellemi fény kiáradása, és így megvilágosítottad a tudatlanság szörnyű sötétségében lévőket, hogy zengjék: Áldott vagy te, Urunk, atyáinknak Istene!
A Lélek megvilágosított tüzével és világosságának kiáradásával, azért a nemzetek sokasága isteni magnak nevez téged és hangoztatja: Áldott vagy te, Urunk, atyáinknak Istene!
Istenszülő-ének
Szenteknél szentebb lettél Isten Anyja, mert Istent fogantad, kit szüntelenül magasztalunk és hangoztatjuk: Áldott, Tisztaságos, a te méhednek gyümölcse!
Katavászia
Nem hajoltak meg a jámbor ifjak * a bálványok előtt a Teremtő fölött, * hanem a tűzbüntetést bátran kiállván, * örvendezve énekelték: * Áldott vagy te atyáinknak dicsőített Istene!
VIII. óda. 6. hang
Az ősi törvény szerint élő ifjak Babilonban * még büntetésben részesülve sem engedelmeskedtek * az uralkodó oktalan parancsának, * hanem a tűzben is, melybe vetették őket, összefogódzva, * fenntartójuknak méltó éneket zengtek, mondván: * Áldjátok az Urat, az ő művei, * és magasztaljátok őt mindörökké! 
Szent égi titkok beavatott apostola! Valóban bejártad az egész földkerekséget, nagy szóval hirdetted Krisztus hitének tanait, tanítottad kifejezhetetlen kegyelmét és hangoztattad: Áldjátok, alkotásai, az Urat, és magasztaljátok mindörökké!
Szerencsés és boldog voltál, méltóvá lettél minden boldogságra, mint az Uralkodó társa s lakótársa, elnyerted a végső boldogság gazdagságát, az Igével örvendezel és ezt zenged, háromszorosan boldog: Áldjátok, alkotásai, az Urat, és magasztaljátok mindörökké!
Állj oda a világ legnemesebb közbenjárójának az Üdvözítő elé, boldog Jakab, kérj onnan felülről bőséges békességet az Egyháznak, bűnbocsánatot és lelki üdvösséget hív magasztalóidnak, akik zengik: Áldjátok az Urat, és magasztaljátok mindörökké!
Istenszülő-ének
Te lettél, egyetlen, minden magasztalásra méltó Istenszülő, mindenki számára az üdvösség közvetítője, mert Isten üdvösséget szerző Isten-Igéjét szülted, aki megváltotta a világot az ősi átoktól és áldást áraszt mindazokra, akik zengik: Áldjátok, alkotásai, az Urat és magasztaljátok mindörökké!
Katavászia
Az istenfélő ifjakat * hajdan a tüzes kemencében megőrzé a Szűznek szülöttje; * akkor ugyan csak képletben, * most pedig valóságban működvén, * az egész mindenséget dicsőítő énekre buzdítja: * Áldjátok az Urat az Úr minden művei, *’ és magasztaljátok őt mindörökké!
IX. óda. 6. hang
A nyelv képtelen, * hogy téged eléggé dicsérjen, * s az emberi elme gyarló, * hogy téged méltóan magasztaljon, ó Istenszülő, * de jóságos lévén, * fogadd el a mi jó szándékunkat, * mert hálás szeretetünkről meg vagy győződve, * s mivel te vagy a kereszténység pártfogója, * azért dicsőítünk téged. 
Cikázó villámként tűntél föl a világon, az előbb még a sötétségben és a halál árnyékában ülőket a megtestesült, egyszülött Fiú világosságára vitted. Magad is az ő szemtanúja és dolgos szolgája voltál, ó boldog! Mi is magasztaljuk őt!
Elnyerted az égből való, elevenítő leheletet, ó boldog. Bőségesen kaptad a tüzes nyelvet, és giz-gaz módjára fölperzselted a világ istentelen bölcsességét, Krisztus tanításának fénysugarával világítasz és a homályt eloszlatod, Isten boldogja!
Összehasonlíthatatlan szépséggel ékeskedsz az Uralkodó színe előtt, Isten bölcse, és ékességeddel világosságot árasztasz, hiszen a Teremtő Isten trónusa előtt tartózkodsz, mégpedig ott, ahol az apostolok kara van, legboldogabb.
Istenszülő-ének
Miként férfi nélkül méhedbe fogadtad az Igét, éppúgy sérülés nélkül meg is szülted és mégis szűzen maradtál, Istenszülő! Ő maga az Emmánuel, mert Isten is és ember is egy személyben. őt két természetűnek valljuk, téged pedig magasztalunk.
Katavászia
A Szentlélek által megvilágosított * földi halandók örvendezzenek, * és a mennyei erők vigadozzanak, * ünnepet ülvén és az Istenanya tiszteletére mindnyájan kiáltván: * Üdvözlégy boldogságos *’ és szeplőtelen Istenszülő Szűz!
Fényének
A szenté
Krisztusnak, az egyetlen Uralkodónak beavatottja, apostola és legjelesebb szolgája, Isten hírnöke, hírneves Jakab, kérjed őt, hogy adjon az Uralkodónak győzelmet, legszentebb emléknapod ünneplőinek pedig bűnbocsánatot!
Istenszülő-ének
Az összes próféták rólad szóltak előre, Szent Szűz, mikor edényt, vesszőt, tálat, vágatlan hegyet, frigyszekrényt, arany gyertyatartót, asztalt említettek. Mi pedig méltán Istenszülőnek magasztalunk téged.
Dicséreti sztihirák
4. hang. Minta: Jelül rendelted...
A Szentlélek fénysugarától ragyogó napként tündököltél, * és istenismerettel világosítottad meg az egész földet, * isteni igehirdetéssel eloszlattad a sokistenhit homályát, * boldog apostol! * Azért ma megünnepeljük fölöttébb tündöklő * és magasztalásra méltó emlékünnepedet, *’ és buzgón magasztalunk téged. (kétszer)
A felső teremben elnyerted a Lélek istenismeretét, * a tüzes nyelv alakjában reád szálló kegyelmet, * és e tüzes nyelvvel nyilvánvalóan megégetted * a pogányság sokistenségének minden berkét. * Azért téged, Szent Jakab, * apostolként és Isten-követként magasztalunk, *’ és ma megtartjuk szent emlékünnepedet.
Szent és üdvösséges tanítást mennydörögtél * a földkerekségnek, teljesen bölcs, * és megtisztítottad a bálványimádás őrületétől * az egész teremtést, Isten bölcse! * Megvilágosítottad a népeket az istenismeret fényének kiárasztásával, * a bálványok szentélyeit leromboltad, * és Isten kegyelmével egyházakat alapítottál *’ Istenünk dicsőségére.
Dicsőség... 5. hang
Híven megünnepeljük a te szent emléknapodat, * dicsőséges Szent Jakab, * nem mint Alfeus fiáét, * hanem mint Krisztus apostoláét * és az ő kimondhatatlan megtestesülésének hírnökéét. * Te, aki a testnélküliekkel, * az apostolokkal és a vértanúk karával * mindenkor az Uralkodó trónusa előtt állsz, * esedezzél szüntelenül az Üdvözítőhöz, *’ és a mi Istenünkhöz, hogy üdvözítsen bennünket!
Most és... Istenszülő-ének
Áldunk téged, Istenszülő Szűz, * és hűséggel dicsőítünk, mi, hívek, * mint rendíthetetlen, erős várat, * megvívhatatlan védőbástyát, * hatalmas szószólónkat *’ és lelkünk menedékét.
Nagy dicsőítés

Tropár 3. hang
Szent Jakab apostol, imádd a kegyelmes Istent, *’ hogy ajándékozzon bűnbocsánatot a mi lelkünknek!
Dicsőség… 1. hang
Pusztaságban élő remete * és testben angyal voltál, és csodákat műveltél, istenhordozó Andronikosz atyánk. * Böjttel, virrasztással és imádsággal mennyei ajándékokat érdemeltél magadnak, * a hozzád folyamodók testi és lelki betegségének sikeres orvoslója voltál. * Azért dicsőség legyen Istennek, ki neked kegyelmet adott, * dicsőség, hogy téged megkoronázott, *’ és dicsőség, hogy általad betegeket gyógyított.
Most és… 
Gábor arkangyal eme köszöntésével: Üdvözlégy Szűz Mária, * megtestesült benned, mint frigyszekrényben a mindenség Uralkodója. * Miként azt az igazságos Dávid éneklé: * Ékesebben jelentél meg a mennyeknél, * hordozván méhedben Alkotódat! * Dicsőség a benned letelepültnek, * dicsőség a tőled születettnek, * dicsőség a te szülésed által *’ e világra hozott Szabadítónknak!
[bookmark: _GoBack]
